**Plouă, iubito!**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubito, plouă-afară, plouă iară,

Dar e frumos tabloul, nu e trist,

E-o ploaie de culori, iar eu asist

Penelul care-mi plouă-a primăvară

Și îmi topește ultima zăpadă,

Îmi deslușește primii ghiocei …

Iubito, ia privește-n ochii mei:

Sunt ei, de cer albastru, o dovadă?

Hai să dansăm! Ce zici, un dans în ploaie

Cu un sărut sălbatic la final …

Iubito, e momentul ideal!

Simt sufletul cum ploaia mi-l înmoaie

Și mi-l transformă-n mângâieri de val …

Iubirea mea … nu e un foc de paie.